2

[bookmark: _GoBack][image: ]
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS VIETOS SAVIVALDOS ĮSTATYMO NR. I-533 16 STRAIPSNIO PAKEITIMO ĮSTATYMO PROJEKTO

2018-06-22  Nr. XIIIP-1671(2)
Vilnius

Įvertinę projekto atitiktį Konstitucijai, galiojantiems įstatymams, teisėkūros principams ir teisės technikos taisyklėms,  teikiame šias pastabas:
1. Teisės departamentas laikosi pozicijos, išdėstytos 2018-03-16 išvadoje pirmajam vertinamo projekto variantui, kad projekto nuostatos dėl sumokėtų mokesčių ir rinkliavų „kompensavimo“, skirtingai nei Konstitucijoje bei galiojančiame keičiamame įstatyme įtvirtintos nuostatos dėl savivaldybių tarybų teisės priimti sprendimus, susijusius su mokesčių ir rinkliavų lengvatų taikymu, nesiejamos su sprendimų priėmimu savivaldybės biudžeto sąskaita bei nėra nustatoma, kad toks „kompensavimas“ galimas tik įstatymo nustatytu atveju. Siūlomose nuostatose nesant minėtų apribojimų bei įstatyme neapibrėžus asmenų, galinčiu gauti tokias „kompensacijas“ rato ar jų atrankos kriterijų, savivaldybių taryboms būtų sudarytos sąlygos priimti sprendimus dėl iš esmės bet kurio asmens, sumokėjusio bet kokį mokestį ar rinkliavą (pavyzdžiui, tabako ar alkoholio akcizą), dotavimo ar rėmimo. 
Pritariame Europos teisės departamento prie Lietuvos Respublikos teisingumo ministerijos 2018-03-01 išvadoje išdėstytai pozicijai, kad projektu siūlomus pakeitimus įgyvendinančios priemonės galimai būtų vertinamos kaip valstybės pagalba Sutarties dėl Europos Sąjungos veikimo (toliau – SESV) 107 straipsnio 1 dalies prasme.
Pagrindinio komiteto išvadoje nurodyti argumentai, kad projekte siūlomų nuostatų įgyvendinimas yra susijęs su nedidelės vertės parama, nedidelės vertės sumomis, neturinčiomis reikšmingos įtakos biudžeto planavimui, nėra pagrįsti projekto nuostatomis. Atvirkščiai, projekto nuostatos, kaip buvo minėta, leistu savivaldybių taryboms priimti sprendimus dėl bet kokio mokesčius mokančio subjekto (įskaitant ir verslininkus) dotavimo bet kokio dydžio jų sumokėtų bet kokių mokesčių suma.
Siekiant išvengti aptartų siūlomo teisinio reguliavimo trūkumų, projekte siūlytume nustatyti:
1.1.  kad sprendimai dėl sumokėtų mokesčių, rinkliavų (ar jų dalies) kompensavimo tvarkos nustatymo ir šių kompensacijų teikimas priimami savivaldybės biudžeto sąskaita;
1.2.  mokesčių ar rinkliavų kompensavimo sąlygas, apimtį bei subjektų, kuriems galėtų būti taikomas toks  ratą.
2. Atkreiptinas dėmesys, kad 2018 m. gegužės 17 d. Seimas priėmė Lietuvos Respublikos vietos savivaldos įstatymo Nr. I-533 3, 4, 6, 7, 14, 16, 19, 20, 24, 27, 28, 29, 30 ir 51 straipsnių pakeitimo įstatymą Nr. XIII-1163, kuriuo, be kita ko, pakeistos ir projektu siūlomos pakeisti įstatymo 16 straipsnio 2 dalies 18 punkto nuostatos (įsigaliosiančios 2019 m. sausio 1 d.). Į šiomis įstatymo pataisomis padarytus teisinio reguliavimo pokyčius teikiame projekte neatsižvelgta. Jeigu projektu teikiamas įstatymas būtų priimtas jis taip pat įsigaliotų 2019 m. sausio 1 d. Taigi, toks teisinis reguliavimas, kai vienu metu įsigaliotų tos pačios įstatymo nuostatos, kuriose būtų įtvirtintas skirtingas teisinis reguliavimas, yra ydingas.


Departamento direktorius	Andrius Kabišaitis




















J. Bakutis, tel. (8 5) 239 6891, el. p. justas.bakutis@lrs.lt
P. Žukauskas, tel. (8 5) 239 6832, el. p. pranas.zukauskas@lrs.lt
image1.png




